b'\n_START_ARTICLE_\nRaivo Linnas\n_START_SECTION_\nHaridus\n_START_PARAGRAPH_\n\xc3\x95ppinud Nissi 8-klassilises Koolis, Tallinna Spordiinternaatkoolis, Tallinna 43. Keskkoolis ja Tallinna 3. Keskkoolis._NEWLINE_Raivo Linnas omandas mehaanikainseneri kvalifikatsiooni masinaehitustehnoloogia, metallil\xc3\xb5ikepinkide ja -instrumentide erialal Tallinna Pol\xc3\xbctehnilises Instituudis (TPI, Tallinna Tehnika\xc3\xbclikool) 1985. Ta osales stuudiumi ajal TPI Pressiklubi ja Eesti Raadio Noorte Reporterite Klubi (NRK) t\xc3\xb6\xc3\xb6s ning tegi aktiivset kaast\xc3\xb6\xc3\xb6d ajalehtedele, ajakirjadele ja raadiole. Ta oli valitud \xc3\xbcheks valitsemisajaks NRK presidendiks. Raivo Linnas l\xc3\xb5i suurt trummi ja taldrikuid TPI puhkpilliorkestris 1981\xe2\x80\x931985, osaledes orkestri koosseisus ka k\xc3\xb5rgkoolide puhkpilliorkestrite ja tantsukollektiivide festivalil "Pol\xc3\xbctehnika-83" Kaunases (1983), Balti \xc3\xbcli\xc3\xb5pilaste laulu- ja tantsupeol "Gaudeamus IX" (1984), "Gaudeamus IX Atbalssil" Riias (1984), IV vabariiklikul puhkpillimuusika p\xc3\xa4eval P\xc3\xb5lvas (1984) ja XX \xc3\x9cldlaulupeol Tallinnas (1985). Ta oli valitud TPI puhkpilliorkestri juhatuse liikmeks aastatel 1981\xe2\x80\x931984._NEWLINE_Raivo oli tegev Eesti \xc3\x9cli\xc3\xb5pilasehitusmalevas (E\xc3\x9cE), olles aastatel 1983 ja 1984 Tallinna regiooni staabi koosseisuv\xc3\xa4line pressiesindaja ja 1985. aastal Poola v\xc3\xa4lisr\xc3\xbchma liige. Ta osales ELKN\xc3\x9c TPI organisatsiooni tegemistes. TPI Pressiklubi tolleaegne president Endel Sarapuu kirjutas teda p\xc3\xa4ris tabavalt iseloomustava artikli "Mees nagu orkester". Raivo Linnas omandas k\xc3\xb5rvalerialana inseneriv\xc3\xa4gede r\xc3\xbchma\xc3\xbclema s\xc3\xb5jav\xc3\xa4elise kvalifikatsiooni ja sai N\xc3\xb5ukogude armee leitnandi s\xc3\xb5jav\xc3\xa4elise auastme 1985. Ta sai pataljoni varustus\xc3\xbclema kvalifikatsiooni p\xc3\xa4rast kohustuslikke s\xc3\xb5jav\xc3\xa4elisi kordus\xc3\xb5ppusi ja N\xc3\xb5ukogude armee vanemleitnandi auastme 1989. Ta ei ole olnud N\xc3\xb5ukogude armees tegevteenistuses.\n_START_SECTION_\nT\xc3\xb6\xc3\xb6elu algus\n_START_PARAGRAPH_\nP\xc3\xa4rast TPI l\xc3\xb5petamist 1985. aastal suunati Raivo Linnas riikliku suunamise korras t\xc3\xb6\xc3\xb6le Tallinna Autoremondi Katsetehasesse, kuhu ta keeldus minemast. Ta asus t\xc3\xb6\xc3\xb6le Tallinna Parf\xc3\xbcmeeria ja Toidurasvade Kombinaadi peaenergeetiku-peamehaaniku ametikohale, hiljem tsehhijuhatajaks. 1986.a. viidi ta \xc3\xbcle Teraviljasaaduste Ministeeriumi pagari-, kondiitri- ja makaronit\xc3\xb6\xc3\xb6stuse valitsuse peamehaaniku ametikohale. Raivo Linnas oli samal ajal ka Teaduslik-Tehniliste \xc3\x9chingute N\xc3\xb5ukogu harukondliku Teaduslik-Tehnilise \xc3\x9chingu (TT\xc3\x9c) vastutav sekret\xc3\xa4r. Ta algatas TT\xc3\x9c vastutava sekret\xc3\xa4rina toetuskirja kirjutamise 1988.a. samal aastal toimunud loomeliitude pleenumi poolt v\xc3\xa4ljendatud ideede toetuseks. Ta korraldas sisuliselt harukondliku TT\xc3\x9c pleenumi, kuigi TT\xc3\x9c juhatuse volituseta. Juhtumi poliitilised tagaj\xc3\xa4rjed olid peagi tunda, sest vanameelsed algatasid protsessi Linnase saatmiseks tegevteenistusse n\xc3\xb5ukogude armeesse. Linnas p\xc3\xa4\xc3\xa4ses tegevteenistusse saatmisest \xc3\xbcksnes t\xc3\xa4nu teraviljasaaduste ministri Viktor Rajevski ja Eesti NSV s\xc3\xb5jakomissari kindral Rein P\xc3\xb5deri isiklikule sekkumisele. Linnas lahkus ministeeriumist 1988. aastal, kui asus t\xc3\xb6\xc3\xb6le Juhtimiss\xc3\xbcsteemide Konstrueerimise B\xc3\xbcroo Mainor IME osakonna sektorijuhatajana.\n_START_SECTION_\nNSV Liidu l\xc3\xb5puaeg\n_START_PARAGRAPH_\nJSKB-s Mainor t\xc3\xb6\xc3\xb6tamise ajal osales ta arengukava Isemajandav Eesti v\xc3\xa4ljat\xc3\xb6\xc3\xb6tamisel ning Eesti T\xc3\xb6\xc3\xb6kollektiivide Liidu asutamisel ja selle p\xc3\xb5hikirja v\xc3\xa4ljat\xc3\xb6\xc3\xb6tamisel. Ta oli l\xc3\xbchikest aega ka Eesti T\xc3\xb6\xc3\xb6kollektiivide Liidu tegevsekret\xc3\xa4r ning \xc3\x9clo Nugise valimiskampaania toimkonna liige, kui Nugis kandideeris NSVL \xc3\x9clemn\xc3\xb5ukogu saadikuks 1989. Linnas tegutses ka juhtimis- ja ettev\xc3\xb5tluskonsultandina, kirjutas artikleid juhtimis-, ettev\xc3\xb5tlus- ja majandusalal ning osales erinevatel konverentsidel ettekannetega. Mainoris t\xc3\xb6\xc3\xb6tamise ajal osales ta Vabariigi Valitsuse seadusloome komisjoni allkomisjoni liikmena ettev\xc3\xb5tluse alase \xc3\xb5igusnormistiku v\xc3\xa4ljat\xc3\xb6\xc3\xb6tamisel (1989\xe2\x80\x931990). Ta on t\xc3\xb6\xc3\xb6tanud ettev\xc3\xb5tluse ja juhtimiskonsultandina vaba ettev\xc3\xb5tluse algaastail ka v\xc3\xa4ikefirmas IVA ja aktsiaseltsis Hansa Press. Ta oli Hansa Pressi ajal Euroopa Liidu korraldatud rahvusvahelise energeetikaseminari EEEE-2000 (Stockholm) ettevalmistamise projektijuht Baltikumis.\n_START_SECTION_\nEesti taasiseseisvumise algaastad\n_START_PARAGRAPH_\nRaivo Linnas tegutses Eesti taasiseseisvuse algaastail Vabariigi Valitsuse valitsuskomisjoni t\xc3\xb6\xc3\xb6stuse ja panganduse eksperdina Ida-Virumaal aastatel 1992\xe2\x80\x931994, olles \xc3\xbchtlasi ka RAS Baltijets juhatuse esimees ja hiljem likvideerimiskomisjoni esimees. Tema juhtimisel toimus Baltijetsi saneerimine, restruktureerimine ja erastamiseks ettevalmistamine. Raivo Linnase tegevus Baltijetsi juhatuse esimehena hoidis \xc3\xa4ra Baltijetsi \xc3\xa4rastamise Narva linna tolleaegsete Eestile vaenulike v\xc3\xb5imude l\xc3\xa4hikondlastele ja ka streigi, mis oli kavandatud poliitiliseks aktsiooniks Eesti taasiseseisvumise vastu. Baltijetsi \xc3\xbche osas baasil asutati RAS Balti ES, mille esimene juhatuse esimees oli Raivo Linnas.\n_START_SECTION_\nAastad 1993\xe2\x80\x931998\n_START_PARAGRAPH_\nAastatel 1993\xe2\x80\x931998 t\xc3\xb6\xc3\xb6tas Raivo Linnas finantssektoris tippjuhina olles Salva Kindlustuse AS-i kahjuk\xc3\xa4sitlusdirektor ja arendusdirektor ning juhatuse liige; Eesti Transpordikindlustuse AS-i peadirektor, juhatuse esimees ja asutaja ning AS-i Eesti Sotsiaalpank juhatuse esimehe aset\xc3\xa4itja, juhatuse liige ja juhatuse esimehe n\xc3\xb5unik.\n_START_SECTION_\nRiigiametites\n_START_PARAGRAPH_\nAastatel 1998\xe2\x80\x932002 t\xc3\xb6\xc3\xb6tas Raivo Linnas Riigikontrollis riigikontrol\xc3\xb6ri alalise asendaja, tulemusauditi osakonna, III ja VI kontrolliosakonna peakontrol\xc3\xb6ri (juhataja) ning riigikontrol\xc3\xb6ri n\xc3\xb5uniku ametikohtadel. Ta sta\xc5\xbeeeris Suurbritannia k\xc3\xb5rgemas kontrolliasutuses National Audit Office Londonis 2000. Linnas osales riigikontrol\xc3\xb6r Juhan Partsi meeskonnas Riigikontrolli reorganiseerimisel kaasaegseks kontrolliorganisatsiooniks ning juhtis tulemusauditi metoodika v\xc3\xa4ljat\xc3\xb6\xc3\xb6tamist Eestis ja tulemusauditi osakonna \xc3\xbclesehitamist Riigikontrollis. Linnas oli ka Vabariigi Valitsuse valitsusasutuste finants- ja sisekontrolli s\xc3\xbcsteemi loomise asjatundjate komisjoni liige 1999 (vt RT I 1999, 4, 65) ning Vabariigi Valimiskomisjoni liige Riigikontrolli esindajana aastatel 2000\xe2\x80\x932002. Ta osales Riigikontrolli esindajana mitme rahvusvahelise komitee ja t\xc3\xb6\xc3\xb6r\xc3\xbchma tegevuses. Raivo Linnas l\xc3\xa4bis kvaliteediassessori kursused ja osales assessorina Eesti Kvaliteediauhinna pilootprojektis 2000\xe2\x80\x932001. 2002. aastast t\xc3\xb6\xc3\xb6tas ta Finantsinspektsiooni siseaudiitorina.\n_START_SECTION_\nDoktori\xc3\xb5pe ja teadustegevus\n_START_PARAGRAPH_\nRaivo Linnas \xc3\xb5ppis Tallinna Tehnika\xc3\xbclikooli doktori\xc3\xb5ppes avaliku halduse erialal aastatel 2005\xe2\x80\x932010 ja kaitses filosoofiadoktori kraadi 2010. Ta on \xc3\xb5ppinud Tallinna Tehnika\xc3\xbclikooli majandusteaduskonnas \xc3\xa4rikorralduse magistri\xc3\xb5ppes 1996\xe2\x80\x931999. Raivo Linnas on olnud Eesti K\xc3\xb5rgema Kommertskooli (EBS) \xc3\xa4rijuhtimise aluste lektor (1996\xe2\x80\x931998) ja Vilniuse Riikliku \xc3\x9clikooli ettev\xc3\xb5tluse k\xc3\xbclalislektor (1990). Ta on osalenud ettekannetega mitmetel rahvusvahelistel teaduskonverentsidel ja -seminaridel; avaldanud teadusartikleid; retsenseerinud doktori-, magistri- ja bakalaureuset\xc3\xb6id ning teadusartikleid; juhendanud magistri- ja bakalaureuse\xc3\xb5ppe \xc3\xbcli\xc3\xb5pilasi.\n_START_SECTION_\nTegevus ajakirjanikuna\n_START_PARAGRAPH_\nRaivo Linnas on tegutsenud ajakirjanikuna alates 1980. aastast. Ta on olnud ajalehe Tallinna Pol\xc3\xbctehnik kaast\xc3\xb6\xc3\xb6taja, AS-i Reklaamitelevisioon \xc3\x84riuudiste toimetaja, ajalehe Kaubandus-T\xc3\xb6\xc3\xb6stuskoja Teataja korrespondent ning teinud kaast\xc3\xb6\xc3\xb6d ajalehtedele, ajakirjadele, Eesti Raadiole ja uudisteagentuuridele. Tallinna Pol\xc3\xbctehnikus kirjutas ka pseudon\xc3\xbc\xc3\xbcmiga M\xc3\xa4rt Muumitroll. Tema kirjutatud peat\xc3\xbckke ja artikleid on avaldatud raamatutes. Raivo Linnas on ainus Eesti ajakirjanik, kes oli koos Vabariigi Valitsuse liikmetega Tallinna teletornis NSV Liidu dessantv\xc3\xa4gede lahkumise l\xc3\xa4bir\xc3\xa4\xc3\xa4kimiste l\xc3\xb5pu hetketel 21. augustil 1991.'